Poznato je kako nikada u mojem političkom životu nisam bio sljedbenik politike poglavnika NDH Ante Pavelića i da su me njegovi sljedbenici u Australiji nerijetko progonili, pa i prijetili da će me ubiti. No, to mi niukom slučaju ne daje za pravo negirati neprocjenjivu ulogu, od 1960. do 1990., hrvatskih klubova u Melbourneu, Sydneyu, Canberri, Adelaideu, Perthu, Brisbaneu, Hobartu, Wollongongu, Wodongi, Gold Coastu, Whyalli, Coober Pedyu i drugim gradovima diljem Australije u promociji svekolikog identiteda Hrvata u Australiji, od hrvatskog jezika, radio postaja, kulture – folklora, nogometa i na kraju borbe za pravo hrvatskog naroda na samootcjepljenje od Titove Jugoslavije.

Hrvatska nas više ne treba

Svaki od tih klubova imao je svoju jednu ili više hrvatskih folklornih skupina i nogometni klub “NK Croatia”. Gotvo sve troškove za rad tih kulturnih i športskih udruga snosili su klubovi koje današnja predsjednica RH ne želi posjetiti. U više od 80 posto tih klubova nalazile su se i nalaze obilježja iz Drugog svjetskog rata. No, to nije niti malo smetalo najvišim australskim državnicima, od predsjednika vlada do ministara da dolaze u te klubove. Dodajmo da su i u vrijeme Domovnskog rata ti klubovi slali na stotine tisuća (sveukupno i milijune) dolara pomoći domovini da se obrani od velikosrpske agresije. Gospođo Predsjednice što će ti ljudi sada moći reći njihovoj brojnoj djeci koja su rođena u Australiji, plešu folklor u hrvatskim grupama i igraju nogomet za hrvatske klubove? Sve što sada mogu reći je: “Hrvatska nas više ne treba”. Predsjednice, Vi zapravo niste ni svjesna da ste Vašom nepromišljenom odlukom zavadili i podijelili hrvatsku zajednicu u Australiji. Da stvar bude gora Vi ste prema velikom postotku Hrvata u Australiji postupili na isti način na koji je hrvatske iseljenike tretirao hrvatski komunistički diktator Tito kad je Hrvate u svijetu nazvao ološom i na njih pustio sezonu lova Udbnih ubojica.

Sve ste to mogli izbjeći jednom rečenicom da se ograđujete od njihove ideologije, ali da im zahvaljujete za sve što su učini za Hrvatsku. Nisu Hrvatsku pomagali i oni među kojima ste se nalazili i koji su bili odabrani za susret s Vama. Uostalom, upravo su članovi tih klubova i najbolji ambasadori Hrvatske u izgradnji dobrog imidža hrvatske zajednice, a mnogi su i članovi najvećih austalskih parlamentarnih stranaka. Labor stranke i Liberalne stranke. Te australske stranke ne samo da ne odbacuju Hrvate, članove tih pionirskih hrvatskih klubova u Australiji, nego ih i silno cijene kao svoje vlastite članove. Velika je tragedija i nepravda što ih Hrvatska pod Vašim demokratskim vodstvom obacuje. Što su oni konkretno učinili od 1990. da bi izravno naudili novoj hrvatskoj državi? Sve Vaše lijepe, ali i neiskrene, riječi u Australiji past će na neplodno tlo. Tko će se od tih ljudi i njihovih potomaka htjeti vratiti u Hrvatsku ako ih službena Hrvatska bude vječno tretirala kao neprijatelje hrvatske države? To nikako ne može biti u duhu demokracije i pomirenja hrvatskog naroda u 21. stoljeću.

Gospođo predsjednice, molim Vas ispravite tu veliku nepravdu i političku pogrješku dok je još moguće.

U Zagrebu, 15. kolovoza 2017.

Antun Babić

glasbrotnja.net